Γιώργος Αρκομάνης

Ο Γιώργος Αρκομάνης είναι Έλληνας συνθέτης και μαέστρος.

 Σύντομο βιογραφικό 
Γεννήθηκε στην Αθήνα το 1981.

Σε ηλικία 10 ετών, ξεκίνησε μαθήματα κλασικής κιθάρας με τον Τζακ Ρότζερς και συγχρόνως ασχολήθηκε με την ηλεκτρική και την ακουστική κιθάρα. Στη συνέχεια μελέτησε την λαϊκή και έντεχνη ελληνική μουσική, με τη βοήθεια σημαντικών καλλιτεχνών του είδους (Χρήστου Κωνσταντίνου, Νίκου Τατασόπουλου, Ηλία Λεπενιώτη, Κώστα Βαμβούκου κ.π.α.) και από το 1998 άρχισε την επαγγελματική του πορεία, ως σολίστ μπουζουκιού.

Παράλληλα παρακολούθησε μαθήματα πιάνου και θεωρίας με τον Τάσο Ξηράκη, έπειτα αρμονία, μορφολογία, μουσική ανάλυση και τραγούδι με τον Γρηγόρη Σουρμαΐδη και τζαζ αρμονία και ενορχήστρωση με τον Νίκο Κοταρά.

Σπούδασε ειδικό αρμονίας με τον Φίλιππο Χίου (Ωδείο Ορφέας), ειδικό αντίστιξης και φούγκα με τον Νίκο Καριώτη (Εθνικό Ωδείο) και διεύθυνση ορχήστρας με τον Ραφαήλ Πυλαρινό (LCM, University of west London). Επιπλέον, είναι ο πρώτος Έλληνας που πήρε τον τίτλο "FLCM".

Συμμετείχε σε σεμινάρια, συνέδρια και master classes (διεύθυνσης, σύνθεσης, ενορχήστρωσης, αισθητικής, ανάλυσης έργων, μορφολογίας, οργανογνωσίας, σημειογραφίας, ιστορίας, μουσικοκινητικής, μουσικοθεραπείας, φιλοσοφίας, ψυχολογίας κλπ) κορυφαίων προσώπων (Θεόδωρου Αντωνίου, Τζον Χάουαρντ, Σπύρου Σακκά, Γιώργου Μηνά, Σπύρου Κλάψη κ.π.α.). 

Στον τομέα της διδασκαλίας, έχει εργαστεί και έχει αναλάβει την παρουσίαση σεμιναρίων ποικίλης θεματολογίας σε ωδεία, εργαστήρια και χώρους τέχνης & πολιτισμού (Ωδείο Ορφέας, Α.Τ. Ελλάδας, Δημοτικό ωδείο Πεύκης κ.α.):

 Η μουσική στη τέχνη της μαγείας
 Οι δρόμοι της ελληνικής λαϊκής μουσικής
 Οργανογνωσία κλπ

Στο ενεργητικό του έχει πληθώρα εμφανίσεων και συμμετοχών (ως συνθέτης, μαέστρος, σολίστ, ενορχηστρωτής και καλλιτεχνικός διευθυντής) σε θέατρα (Λυρική σκηνή, Γυάλινο μουσικό Θέατρο, Δαΐς κλπ), ακαδημαϊκά ιδρύματα (Πανεπιστήμιο Ιντιανάπολις), νυχτερινά κέντρα (CineΚεραμεικός, Τολ, Old times κλπ), συναυλιακούς χώρους (Μέγαρο μουσικής Αθηνών & Θεσσαλονίκης, Ίδρυμα Β. & Μ. Θεοχαράκη, An Art κλπ), ξενοδοχεία, στούντιο ηχογραφήσεων, τηλεοπτικά (ANT1, Alpha TV, ΕΡΤ, ΡΙΚ κλπ) και ραδιοφωνικά κανάλια (Όασις, Επικοινωνία, ΕΡΑ κλπ).

Έχει συνθέσει έργα και τραγούδια για σόλο, μικρά και μεγάλα μουσικά σύνολα, με τη συχνή συνύπαρξη μουσικών οργάνων, δομών και ειδών διαφορετικής κατεύθυνσης και αισθητικής, σε συνδυασμό με σύγχρονες και καινοτόμες αντιλήψεις, που σκιαγραφούν το προσωπικό ύφος του.

Μερικά χαρακτηριστικά έργα του: Νύχτα βροχερή (2003), Γιατί μ'αγάπησες (2003-'06), Ψυχές της νύχτας (2004), Μικρό ρέκβιεμ (2009), Ηχώ του διαστήματος (2009), Γυμνοί αυτοσχεδιασμοί (2010), Ψεύτικες αλήθειες (2008-'11), Εξομολογήσεις (2011-'12) κ.π.α.

Έχουν κυκλοφορήσει τέσσερις δισκογραφικές δουλείες του: «Γιατί μ'αγάπησες» (2011), με τραγούδια και ορχηστρικά κομμάτια βασισμένα σε ποιήματα της Μαρίας Πολυδούρη, «Rainy Night» (2013), για σόλο πιάνο, «Fake Truths» (2014) και «Confessions», σε ποίηση και μουσική του ιδίου.

 Παραπομπές 

Κατηγορία:Έλληνες συνθέτες